ועדת הפנים והגנת הסביבה, כנסת 23, פרוטוקול מספר 57, 2020-08-24 09:00

מיכל (מיקי) חיימוביץ': בוקר טוב לכולם.

מיכל (מיקי) חיימוביץ': אנחנו פותחים את הדיון של ועדת הפנים והגנת הסביבה.

מיכל (מיקי) חיימוביץ': אנחנו פה היום כדי לדון בהצעת צו לקביעת תקופת חירום לפי חוק הארכת תקופות וקיום דיונים בהיוועדות חזותית בענייני תכנון ובנייה (נגיף הקורונה החדש – הוראת שעה), תש"פ-2020.

מיכל (מיקי) חיימוביץ': בעצם אנחנו העברנו את החוק שמאפשר שתהיה תקופה מוגבלת שתוגדר בצו של שר הפנים שבו יהיה אפשר לעשות ישיבות של ועדות התכנון בהיוועדות חזותית.

מיכל (מיקי) חיימוביץ': היה שם בחוק הזה הנושא שזה תלוי בצו של שר הפנים והצו הזה הועבר לידינו עם בקשה לאשר אותו וזה הדיון שאנחנו מקיימים פה היום, בצו שנשלח אלינו על ידי שר הפנים.

מיכל (מיקי) חיימוביץ': מי נציג משרד הפנים פה?

בנימין ארביב: מינהל התכנון, לא משרד הפנים.

תומר רוזנר: זה עדיין משרד הפנים.

בנימין ארביב: כן.

מיכל (מיקי) חיימוביץ': אוקיי.

מיכל (מיקי) חיימוביץ': אז מישהו רוצה להסביר לנו את הבקשה של הצו, לכמה זמן ולמה לזמן הזה?

בנימין ארביב: אני אגיד כמה משפטים.

מיכל (מיקי) חיימוביץ': רק תציג שוב לפרוטוקול את התפקיד שלך.

בנימין ארביב: בני ארביב, הלשכה המשפטית, מינהל התכנון.

בנימין ארביב: החוק שאושר ופורסם מסמיך את שר הפנים באישור ועדת הפנים לקבוע צו של תקופת חירום ושתקופת החירום לא תעלה על שלושה חודשים או לפי המועד של חוק הקורונה הגדול, התקופה שנקבעה שם, אז לפי המוקדם מביניהם.

בנימין ארביב: אחרי התייעצות גם עם הייעוץ המשפטי של הוועדה, הצו הזה שלפניכם הוא לשלושה חודשים או אם תפקע תקופת החירום לפי חוק הקורונה הגדול, לפי המוקדם, אבל הצו הזה בעיקרון הוא לשלושה חודשים, כפי שנאמר בחוק המקורי.

בנימין ארביב: המשמעות של הצו הזה, לפי החוק יש שתי נפקויות לצו הזה, הראשונה, שאפשר לקבוע הוראות לעניין הארכת והקפאת מועדים.

בנימין ארביב: זה לא על הפרק כרגע, לא מצאנו שלעת הזאת יש הצדקה בצו במקפיא מועדים.

בנימין ארביב: אז המשמעות של הצו הזה היא לאפשר דיון בהיוועדות חזותית במוסדות התכנון.

בנימין ארביב: מוסדות התכנון, אם בשל מגבלות שנקבעו בחיקוקים בגלל הקורונה אין אפשרות מעשית לקיים דיון פיזי, בגלל הגבלת התקהלויות ובגלל הסגר, אם יקרה, אז החוק מאפשר דיון בהיוועדות חזותית, הן בדיון רגיל, הן בשמיעת התנגדויות, הן בעררים.

בנימין ארביב: זו בעצם המהות של החוק.

בנימין ארביב: בהתאם לחוק העברנו גם טיוטת נוהל לבקשת חברי הכנסת, הטיוטה די מתקדמת וגם היא נשלחה לוועדה.

בנימין ארביב: עיקרי החוק פורטו שם ועוד מספר נושאים.

מיכל (מיקי) חיימוביץ': אוקיי.

מיכל (מיקי) חיימוביץ': היועץ המשפטי, תומר, עברת על זה?

תומר רוזנר: כן, כפי שאמר מר ארביב, אנחנו קיבלנו גם את טיוטת הצו וגם את טיוטת הנוהל שהועברה לחברי הכנסת, אנחנו חושבים שההצעה היא עומדת בדרישות החוק.

תומר רוזנר: מכוח חוק הקורונה הגדול קיימת עדיין החלטה של הממשלה על מצב חירום מיוחד בשל נגיף הקורונה.

תומר רוזנר: ההערכה שהמצב הזה יימשך היא הערכה סבירה ולכן שלושה החודשים המבוקשים נראה לנו כבקשה סבירה.

תומר רוזנר: גם טיוטת הנוהל, אנחנו עברנו עליה והערנו הערה אחת או שתיים שהתקבלו על ידי נציגי מינהל התכנון.

תומר רוזנר: כמובן שהנוהל הוא לא בסמכות הוועדה ולכן זה לידיעה יותר.

מיכל (מיקי) חיימוביץ': כן, לראות שזה עומד ב –

תומר רוזנר: כן, וזה בהחלט נראה לי ברוח החוק.

תומר רוזנר: גם ביקשנו תיקון אחד או שניים שהבנתי שמקובלים על דעת נציגי מינהל התכנון ולכן אני חושב שהבקשה במקומה.

מיכל (מיקי) חיימוביץ': למה הלכתם על המקסימום, על שלושה חודשים שהחוק מתיר?

בנימין ארביב: שוב, כפי שנאמר פה כרגע על ידי תומר, אנחנו לא חושבים ששלושה חודשים בתקופה הזו, ספטמבר וחגים, אנחנו לא חושבים ש – זאת אומרת זה זמן שהוא אפילו מינימלי מבחינתנו כדי להפיק תובנות ולחזור לוועדה הזאת עם צו נוסף, זו לא תקופה משמעותית.

מיכל (מיקי) חיימוביץ': אוקיי.

מיכל (מיקי) חיימוביץ': חבר הכנסת עסאקלה, יש לך משהו להגיד בנושא הזה?

ג'אבר עסאקלה: אני מלכתחילה היו לי הסתייגויות בעיקר בגלל שאני בתוך עמי חי ואני מכיר שיש הרבה אנשים שיש להם מגבלה טכנולוגית וגם מגבלת תשתיתית בהרבה מהיישובים הערביים, אפילו אני הצבעתי נגד במליאה.

ג'אבר עסאקלה: אני עדיין מאמין שזה מאוד מקשה על אנשים פשוטים להופיע ולהביע את עמדתם בעיקר עמדתם גם הרגשית, ולא רק עמדתם המקצועית.

ג'אבר עסאקלה: לכן אני ממש מסויג.

מיכל (מיקי) חיימוביץ': אני יודעת.

מיכל (מיקי) חיימוביץ': כן, אבל, בסדר, הקדשנו לזה - - -

ג'אבר עסאקלה: גם בוועדה הזאת אנחנו מתקשים לנהל דיון בזום לפעמים, עם כל כך הרבה אורחים.

מיכל (מיקי) חיימוביץ': אין ספק שהתקופה הזאת מאתגרת אותנו, אבל יחד עם זאת אנחנו מצליחים בכל זאת גם לעשות דיונים ענייניים.

תומר רוזנר: אגב, אפשר להשתמש בתקופת שלושה החודשים האלה כתקופת מבחן ואם יגיעו לוועדה התייחסויות מהציבור שמראות על קשיים, כמו שחבר הכנסת עסאקלה מדבר עליהם, בהחלט יהיה מקום לתת לזה משקל אם תתבקש הארכה נוספת.

מיכל (מיקי) חיימוביץ': אני חושבת שזה מעלה נושא חשוב ומעניין ואני אולי אשתמש בבמה הזאת לפנות לציבור, וגם נפרסם את זה בפרוטוקול, שאנחנו אכן נשמח אם נראה בתקופה הזאת כסוג של פיילוט ונקרא לציבור שחווה את המגע עם מוסדות התכנון, שייפגש עם מוסדות התכנון בחודשים הקרובים דרך ההיוועדות החזותית הזאת, ואכן אם נתקלים בקשיים מסוימים, אם נתקלים בתחושות שנגרם להם עוול אז אני אשמח מאוד אם הציבור אכן ישתף את החוויה הזאת שלו עם ועדת הפנים של הכנסת, על מנת שבאמת כשאנחנו נשוב ונדון בהארכת הצו, אם וכאשר נתבקש לעשות זאת, נוכל לבוא אל האירוע הזה בצורה יותר חכמה ומושכלת ואולי נלמד כמה דברים בדרך דרך התהליך.

בנימין ארביב: אנחנו נשמח שגם הפניות האלה יועברו למינהל התכנון כדי שגם אנחנו נפיק לקחים בהתאם ונבוא לכאן יותר מוכנים אם וכאשר.

מיכל (מיקי) חיימוביץ': כן, בהחלט.

מיכל (מיקי) חיימוביץ': אפרת ברנד, עורכת הדין, לך יש משהו להעיר?

מיכל (מיקי) חיימוביץ': גם לא.

מיכל (מיקי) חיימוביץ': אז אנחנו צריכים לחכות להצבעה, אלא אם כן – אתה תצביע איתי או שנגדי, או שנגד?

ג'אבר עסאקלה: את תצביעי לבד.

מיכל (מיקי) חיימוביץ': אני אצביע לבד.

מיכל (מיקי) חיימוביץ': בסדר.

מיכל (מיקי) חיימוביץ': אז אני מעמידה את האישור של הצו - - -

תומר רוזנר: צריך להקריא אותו.

מיכל (מיקי) חיימוביץ': בבקשה.

מיכל (מיקי) חיימוביץ': אולי בינתיים יבוא עוד חבר כנסת ואני לא ארגיש כל כך לבד.

ג'אבר עסאקלה: אם יבוא עוד מישהו אז אני אצביע.

רוני טיסר: הצעת צו לקביעת תקופת חירום לפי חוק הארכת תקופות וקיום דיונים בהיוועדות חזותית בענייני תכנון ובנייה (נגיף הקורונה החדש – הוראת שעה), התש"ף

רוני טיסר: -2020 בתוקף סמכותי לפי סעיף 2 לחוק הארכת תקופות וקיום דיונים בהיוועדות חזותית בענייני תכנון ובנייה (נגיף הקורונה החדש – הוראת שעה), התש"ף-2020 (להלן – החוק), לאחר שנוכחתי שיש הצדקה לכך בשל הגבלות שהוטלו לשם התמודדות עם התפשטות נגיף הקורונה ובאישור ועדת הפנים והגנת הסביבה של הכנסת, אני מצווה לאמור: קביעת תקופת חירום.

רוני טיסר: 1.

רוני טיסר: התקופה שמיום תחילתו של צו זה עד תום שלושה חודשים מיום פרסומו או עד תום תקופת מצב החירום שהוכרז לפי סעיף 2 לחוק סמכויות מיוחדות להתמודדות עם נגיף הקורונה, לפי המוקדם, היא תקופת חירום, לעניין הליכים ופעולות לפי חוק התכנון והבנייה, חוק לקידום הבנייה במתחמים מועדפים לדיור, חוק משק הגז הטבעי או חוק הדרכים (שילוט).

ג'אבר עסאקלה: אני אגיד עוד שני משפטים.

מיכל (מיקי) חיימוביץ': בבקשה, חבר הכנסת עסאקלה.

ג'אבר עסאקלה: אני מקווה שלא נצטרך את תקופת החירום הזאת כמובן והצו הזה לא יהיה שמיש בכלל, אבל אם יהיה שמיש אני משער שיהיו כמה קורבנות שלא יצליחו להגיע או להביא את עמדתם ודעתם ותחושותיהם.

ג'אבר עסאקלה: רק אתמול אני הייתי בכפר נאעורה על קו חשמל שעושה נזק רב ליישוב שלם, וחלק מהאנשים, הסתכלתי על אנשים, אם היו צריכים להופיע בוועדה חזותית איך הם היו מסתדרים, גם השפה היא בעיה וגם הנגישות הטכנולוגית היא בעיה.

ג'אבר עסאקלה: אני חושב שהמשרד צריך להיערך למצב שאם אנשים אין להם את היכולת להופיע בוועדות חזותית כן למצוא את הדרך להזמין אותם פיזית ואפילו לפעמים גם עם תרגום.

מיכל (מיקי) חיימוביץ': בסדר גמור, גם אני מקווה.

מיכל (מיקי) חיימוביץ': נצביע.

מיכל (מיקי) חיימוביץ': מי בעד הצו?

מיכל (מיקי) חיימוביץ': מי נגד?

מיכל (מיקי) חיימוביץ': אין מתנגדים.

מיכל (מיקי) חיימוביץ': אין נמנעים.

מיכל (מיקי) חיימוביץ': בעד – 1

מיכל (מיקי) חיימוביץ': נמנעים – אין אושר.

מיכל (מיקי) חיימוביץ': אני מודיעה בזאת שהצו אושר.

מיכל (מיקי) חיימוביץ': תודה רבה.